Aanlynslenters: van romantiese beloftes tot trane en finansiële ruïnering(Foto: pixabay) ŉ Groep vroue beywer hulle vir groter bewusmaking van aanlynslenters op veral sosiale media of op afspraak-webwerwe, nadat hulle gesamentlik glo miljoene rande weens sulke bedrogskemas verloor het. John Alexander, hoofondersoeker van die private speurdiens Royal Investigations, sê hulle is in dié stadium besig om verskeie sake te ondersoek waar vroue op sosiale media ingeloop is. Die slagoffers Gillian Goldman is een van dié vroue. Sy beweer sy is nagenoeg R10 miljoen kwyt weens ŉ aanlynslenter. Sy het ook haar haar huis en sakeonderneming in die proses verloor. Louise (de Haas) Heyns is ŉ paar jaar gelede óók uit duisende rande geswendel. In háár geval het sy ene Barry Morris in 2015 op ŉ aanlyn-afspraakwebwerf ontmoet. Hoewel hulle nooit persoonlik ontmoet het nie, was hulle kort voor lank in ŉ liefdesverhouding. Morris kon Afrikaans en Engels praat en het glo in Spanje grootgeword voordat sy familie hulle in Pretoria gevestig het, het sy in ŉ verklaring oor haar ervaring gesê. Dit was nie lank nie, of die versoeke vir geld het begin. Duisende rande vir vliegkaartjies; borgtog nadat hy glo op die Heathrow-lughawe in Londen in hegtenis geneem is; geld vir herstelwerk ná ŉ vreeslike ongeluk by Morris se werk. Die verhale was ook dikwels hartseer. Kanker is by Morris se ma gediagnoseer en sy is glo daarna dood. Dan was daar die ernstige motorongeluk waarin Morris en sy twee kinders beseer is…. Die lys was bykans eindeloos en die versoeke vir geld ook. Van die beloftes om die geld terug te betaal, het daar egter nooit iets gekom nie. Nóg ŉ man wat sy op ŉ aanlyn-afspraakwebwerf ontmoet het, ene Richard Cornfield, het glo óók duisende rande uit haar bedrieg. Sy moes later onder meer haar motor verkoop en het eindelik nagenoeg R375 000 in dié bedrogspul verloor. Die bedrieërs “Die bedrieëry is geweldig goed georganiseerd. Hulle het nagemaakte paspoorte, sagteware wat hul stemme verander en hulle stories is altyd uiters geloofwaardig. Die bedrieërs doen hulle gewoonlik ook voor as ŉ gesinsman en hulle teiken veral ouer vroue,” het Alexander gesê. En dit is nie net naïewe of oningeligte vroue wat slagoffers word nie. Inteendeel, dit is dikwels uiters suksesvolle vroue. Die sielkundige speletjies wat daarna met ŉ slagoffer gespeel word duur soms maande of jare, sê Alexander. “Dit is skrikwekkend hoe goed hierdie bedrieërs is. Hulle is meesterlike manipuleerders wat dikwels tien, 15 of 20 vroue gelyk benader en van ŉ teks af werk. “Hulle (die bedrieërs) doen dit vir ŉ lewe. As jy 20 vroue op ŉ slag besig hou en net een val vir jou storie, is dit uiters winsgewend. “Dit is asof hulle presies weet wanneer ŉ vrou weerloos is en presies weet hoe om dit uit buit. Hulle bestudeer hul slagoffers op sosiale media en ken jou later beter as wat jy jouself ken,” het hy gesê. Wanneer ŉ bedrieër byvoorbeeld sien dat ŉ moontlike slagoffer graag gholf speel, word dít as aanknopingspunt gebruik wanneer ŉ vrou op sosiale media genader word. Alexander het gesê die ondersoek het intussen gevorder tot waar hy binne ŉ dag of wat die identiteit gaan hê van een van die persone wat ván die geld wat oorbetaal word, gaan onttrek. Volgens hom is die polisie huiwerig om dié soort saak te ondersoek, omdat dit as ŉ siviele kwessie beskou word. Wanneer ŉ slagoffer egter kan wys dat diefstal onder valse voorwendsels gepleeg is, word dit ŉ saak vir die polisie. “Ons wil hê die muile (diegene wat gebruik word om die geld te gaan onttrek) moet ingeneem word vir ondervraging. Dit is baie moeilik om die baasbrein vas te trek, maar daar móét ŉ skakel tussen die muile en daardie persoon wees,” het hy gesê. Volgens Alexander word die bedrogspul bedryf deur Nigeriese burgers wat uit Kaapstad werk. Bewusmaking Op die Facebook-groep Sky Women NPC – ŉ nie-winsgewende organisasie wat Heyns ŉ paar jaar gelede op die been gebring het – kan slagoffers van dié soort bedrogspul steun kry van ander vroue wat reeds daardeur is. Hulle word begelei deur die proses om weer hul selfvertroue te herwin, terwyl die groep hom ook beywer vir die bekamping van kuber-bedrogskemas op sosiale media en bewusmaking daaroor. Die organisasie sê vroue wat slagoffers van dié slenters is, eindig dikwels in skuilings vir haweloses waar hulle in haglike omstandighede woon en talle probeer selfmoord pleeg.